ToekomsVenster: Vertrou Hom vir bewaring | Maroela Media
… maar verlos ons van die bose. – Matt 6:13
Daar was 'n tyd toe die bestaan van die bose bevraagteken is. Vir baie is die gesprek ook net nie meer relevant nie. Die bestaan van die duiwel as God se teenparty, die koninkryk van die duisternis as teenpool van die koninkryk van die Lig, God en die bose is 'n werklikheid waarmee gelowiges moet rekening hou. Jesus verseker ons dat Hy die wêreld en sy sisteem oorwin het.
Luk 10:18: Toe sê Hy vir hulle: "Ek het die Satan soos 'n weerligstraal uit die hemel sien val."
Openbaring vertel vir ons dat die duiwel, wetende dat sy tyd min is, alles in die stryd werp om die kerk en gelowiges van stryk te bring. Die Bybel sê dat die duiwel soos 'n brullende leeu is. Dat hy dus 'n werklikheid is, is gewis. Dat hy nie 'n bedreiging hoef te wees vir mense wat deur die Gees gelei word nie, is ewe waar. Die duiwel het net soveel houvas in die lewe van 'n kind van die Here as wat aan hom gegee word. 'n Mens speel egter nie met die bose nie. Selfs die aartsengel het nie met hom in gesprek getree nie, maar net gesê die Here bestraf jou.
Sommige mense loop gevaarlik na aan wat betaamlik is. Weerstaan hom en hy sal van jou wegvlug, sê die Bybel. Daar is mense wat besonder goed toegerus is om mense wat so verstrengel geraak het in die web van die duiwel daarvan los te maak. Dit is egter 'n ekstreme vorm van binding en nie die normale nie. Ek is versigtig vir die lukrake en gemaklike manier waarop die bose hiet en gebied word. Ek reken dat 'n mens veel liewer jou aandag aan God sal gee en Hom sal vertrou vir bewaring.
Gedagte vir die dag: Hy sal dinge láát gebeur
100% waar. n Paar jr gelede het n kennis aangebied om vir my te bid (tydens n siektetoestand). Na haar gebed het ek versigtig vir haar gevra tot wié het sy gebid…sy moes mooi dink daaroor. Tot haar skok het sy besef, sy was só besig 'om die duiwel te bestraf' -en dus met SATAN te praat, dat sy in werklikheid haar GEBED gedéél het (GEBID het tot..) God EN satan! Slinkse ou duiwel wat selfs mense se heilige stiltetyd -wat uitsluitlik vir GOD bedoel is- binnedring sonder dat mens dit besef…